Det var tilsyneladende uoverensstemmelser omkring en kvinde, som i marts sidste år førte til, at en 40-årig mand angreb sin 49-årige grandfætter med kniv. Det voldelige overfald førte til, at den 40-årige blev kendt skyldig i drabsforsøg og blev idømt en langvarig fængselsstraf. Men nu skal sagen vurderes af Vestre Landsret. Knivoverfaldet fandt sted natten til 5. marts 2022 på Bodegaen i Sindal. Ifølge sagens oplysninger kom de to grandfætre op at toppes over en kvinde. Det førte til, at den 40-årige blev bortvist fra værtshuset, hvorefter han gik hjem og hentede to køkkenknive. Han vendte tilbage til Bodegaen og gik op til den 49-årige grandfætter, som befandt sig i baren. Den 40-årige stak den 49-årige i maven med et dybt stik, der perforerede mavesækken og betød, at den 49-åriges bughule blev fyldt med blod. Tæt på at miste livet Det blev senere vurderet, at den 49-årige mand havde været i livsfare, men han blev reddet takket være hurtig hjælp og operation på sygehuset. I november blev den 40-årige mand idømt seks et halvt års fængsel for drabsforsøg. Med i straffen var også et tilfælde af grov vold, idet manden under tumulten også ramte en kvinde i armen, så hun måtte syes med 15 sting bagefter. Vestre Landsret i Aalborg tager fat på sagen om drabsforsøg mandag, og den fortsætter tirsdag og onsdag.
I november sidste år blev en 40-årig mand idømt seks et halvt års fængsel for drabsforsøg - nu skal sagen for landsretten.